Twee maatjies verdrink in damArgieffoto. Twee seuns, onderskeidelik ses en agt jaar oud, het Woensdag in ŉ klein dam in Limpopo verdrink. Volgens kol. Ronel Otto, provinsiale polisiewoordvoerder, het die voorval omstreeks 16:00 in Mashishimale in Namakgale, wes van Phalaborwa, plaasgevind. “Die seuntjies was deel van ŉ groep kinders wat in die omgewing gespeel het. Dit was warm en hulle het besluit om te gaan swem om af te koel. Die twee het in die moeilikheid beland en verdrink,” het Otto gesê. Gemeenskapslede het die seuns se liggame uit die dam gehaal. Die polisie het ŉ waarskuwing uitgereik en gesê ouers moet veral nou, met die skoolvakansie en die uitermatige hitte, te alle tye bewus wees van waar hul kinders is en wat hulle doen. ŉ Geregtelike doodsondersoek word gedoen.